«Ахщчва Берзениа» дуэт ашвахIвагIвчва Берзениа Гвынди Фриди йырхIвауа агимн «Благословение» («НыхIвара») клипта йырчпатI.
«Благословение» («НыхIвара») гимн ашвахIвагIвчва Берзениа Гвынди Фриди хбызшвакIла йырхIватI – апсыуала, урышвла йгьи ангьльызла.
Аклип хъырхта йъабыртхыз ахъазла йалкIгIата хIырзыразпI Апсны акъральыгIва телерадиуакомпания анхагIвчва гвып, кIьыдата рыхьызква хIхIвапI адиректор Агрба Ирина, аоператор Каджая Сергей, арежиссер Кишмариа Дауыт.
Амакъым алалцIатI ФРГ апны Апсны Республика а-МИД йазалху хъвдаквцIара зму ахIвачIвгIвы, ФРГ Акомпозиторква радкIылара йалу Амичба Хьыбла.
Апсуа бызшвала ауарад ажваква йгIвытI Апсны АгIвгIвчва радкIылари Ажурналистква радкIылари йрылу Зантариа Владимир, урышв бызшвала – Къарча-Черкес ауагIа руысагIв Щыбзыхва Лариса, ангьльыз бызшвала – Германия апны йгIаныршу Урышв бызшвала йгIвуа алитераторква радкIылара аунашвахъцIарта йалу Обыночная Ульяна.
Абыжьква агвындыргIвытI ДжьопIуа Астамыри Легалин Антони.